钦定古今图书集成/理学汇编/文学典/第153卷 > 徐师曾文体明辩 > 《进孝乌颂表》杨谭
## 钦定古今图书集成/理学汇编/文学典/第153卷 > 徐师曾文体明辩 > 《进孝乌颂表》杨谭

草莽臣谭言：“臣闻自昔皇王，抚运提象，天锡祯应，以
光盛业。臣伏见以为至道有孚，能招异类；深仁所协，
克顺天心。陛下孝理天下，孩视群动，恩被羽族，感通
阳精。虽器车马图，洋溢秘府，而黄龙丹雀，委积近郊。
此或为常，不甚专美。岂如孝乌，俯尔营巢，不惧不惊，
以育群子。”臣幸逢昌运，好览休祥，万古珍图，安能有
此？百代良史，未之前闻。况肃穆紫宸，晓夕严警，会弁
星列，爪士云屯。燕雀飞梁，无相贺之所；鱼龙在栋，成
骇目之观。唯此孝乌，晏然能驯。明陛下深爱子物之
慈，表皇太子归哺报恩之孝。首出众瑞，莫与之齐。谨
按《符瑞图》云：“宗庙肃敬，则孝乌至。”昔范览对蜀主言：
“慈乌知孝，诚养之禽，必有孕，方怀而至”者。陛下圣策
远备，威震遐戎，略地攻城，无岁不克。巴蜀之外，今斯
获丑；慈乌效社，可谓有征。加以远降日轮，近巢天宇，
据北辰以永固，岂南飞以远枝。自古攸传，无闻此瑞。
愿陈不朽，垂裕将来。谨献《孝乌旌德颂》七首，虽论扬
之美，有愧于清风；葵藿之心，无忘于捧日。谨投延恩
匦，奉表以闻。冒触宸严，伏增战越。臣谭诚恐顿首死
罪，谨告